आगरा. एक अर्से बाद कुछ लिखना चाहता हूं। समझ में नहीं आ रहा कि शुरू कहां से करूं और खत्म कहां करूं। लगता है जैसे ये कोई अंतहीन सिलसिला है। लोकशाही में अपनी बात कहना क्या अब गुनाह हो गया है। पूरे हालातों को कैसे परिभाषित किया जाए, पार्टीहित देशहित से भी बड़ा क्यों हो चला है। क्या पूरे देश को सिर्फ किसी पार्टी विशेष का ही समर्थन करना चाहिए, भले ही वो कई मोर्चों पर विफल नजर आ रही हो। भले उसके कुछ फैसले से आम लोगों का जीना दुश्वार हो गया है, भले ही लोगों की थाली से दाल सब्जियां तक गायब हों। भले ही एक लाख वादे और सवा लाख दावों के बावजूद अच्छे दिन न आए हों। इतने लिखने भर से ये मत समझ लीजियेगा कि मैं फलां पार्टी का विरोधी और उसकी विरोधी पार्टी का समर्थक हूं। मैं न समर्थक हूं न आलोचक, बस अपनी बात कहना चाहता हूं।
वैसे मेरे बात कहने के अंदाज से उन तमाम लोगों को मिर्ची लग सकती है जो देशहित की बजाय किसी पार्टी के गुणगानों को ही सर्वोपरि मान बैठे हैं। गलती उनकी नहीं है उनमें कूट-कूट कर ये भर दिया गया है कि यही पार्टी या इसकी सरकार में ही वो सुरक्षित है। उनको ये बार-बार बताया जा रहा है कि अगर उनकी पार्टी की सरकार गिरी तो देश के दूसरे संप्रदाय के लोग चैन से जीने नहीं देंगे। उनके अधिकारों का हनन होगा। वे अपने ही देश में अल्पसंख्यक हो जाएंगे। वे पूजा नहीं कर पाएंगे। वे अधिकारहीन कर दिये जाएंगे, वगैरह-वगैरह।
आज मेरा एक सवाल है। क्या सवा सौ करोड़ लोग इतने कमजोर हो गये हैं कि किसी के विचारों पर गालियों से प्रतिक्रिया देते हैं। वसुधैव कुटुंबकम की परंपरा वाले देश के युवा किसी और की बहन, मां, बेटी, जाति या धर्म को अपनत्व क्यों नहीं दे पा रहे हैं। क्या हिंदुस्तान की इच्छाशक्ति और विचारशक्ति इतनी कमजोर हो गई है कि उन्हें जवाब में सही तर्कों की बजाय सिर्फ गालियां ही सूझती हैं। क्या दो सगे भाइयों के विचार भिन्न नहीं हो सकते। अगर सगे भाइयों के विचार भिन्न हों तो क्या उन्हें एक दूसरे को गालियां देनी चाहिए। स्वामी विवेकानंद का भारत इतना कमजोर नहीं हो सकता। विचारपंक्ति में ये देश इस दुनिया का सिरमौर कैसे बना। क्या गांधी ने थप्पड़ मारने वाले को गालियां दीं। क्या ये देश विनोबा भावे को एक बार पढ़ नहीं सकता या सिर्फ सोशल मीडिया पर कुछ भड़काऊ सामग्री पढ़ने तक ही देश के वर्तमान या भविष्य को सीमित हो जाना चाहिये।
भारत आज अगर दुनिया को अपनी ताकत का अहसास करा रहा है तो उन सपूतों की खातिर जो एक के बाद एक जघन्य अत्याचार सहन करने के बाद भी कर्तव्य मार्ग पर डटे रहे। उन्होंने कभी शिकायत तक नहीं की। फिर क्यों आज हमारे बीच से अटल चट्टान सा धैर्य थोड़ी सी गर्मी पाकर मजबूर बर्फ की तरह पिघल रहा है। क्यों आज इस देश में कलम का इस्तेमाल कलम को कमजोर करने के लिए किया जा रहा है। साहित्य समाज का दर्पण होता है, अगर इतने साहित्यकार सड़क पर उतरे हैं क्या इनमें से कोई एक भी देशहित में नहीं सोचता होगा, फिर सवाल ये भी है कि कैसे सरकारों ने इन्हें राष्ट्रीय सम्मान से नवाज दिया।
सवाल ये भी है कि क्या उम्र के इस पड़ाव में इनकी कोई सियासी महत्वाकांक्षा रही होगी। मुझे बिल्कुल नहीं लगता, जरूर इनके जेहन में दो तस्वीरें हैं एक अपने हिंदुस्तान की एक आपके हिंदुस्तान की। क्या बुराई है अगर ये अपना हिंदुस्तान मांग रहे हैं। कोई पाकिस्तानी हमारे देश में अपनी किताब लॉन्च करें भले ही पहले वो कितने ही महत्वपूर्ण पद पर रहा हो, इससे हम कमजोर साबित हो जायेंगे क्या, हम तो अतिथि को देवता मानते हैं फिर क्यों किसी मेहमान का स्वागत करने वाले के मुंह पर कालिख पोत देते हैं। जरा गहराई से सोचो क्या हम अपने ही देश की सभ्यता और संस्कृति को सरेआम अपमानित नहीं कर रहे।
मैं इस देश के युवा से ये पूछना चाहता हूं कि क्या अब इस देश में एक पत्रकार को भी अपनी राय रखने का अधिकार नहीं है। क्या इस पत्रकार को अपने टि्वटर और फेसबुक अकाउंट इसलिये बंद कर देने चाहिये क्योंकि उसने सरकार की कुछ नीतियों पर सवाल उठाए और फिर उसे और उसके परिवार को यहां तक कि बच्चों को भी गालियां दी गयीं। लगातार मिल रही धमकियों से डरा सहमा ये पत्रकार सक्रिय पत्रकारिता भी छोड़ना चाहता है, फिर इसमें और पाकिस्तान के हामिद मीर में क्या अंतर है जिसे कई बार खत्म करने की कोशिश की जा चुकी है।
मैंने साल 1975 का आपातकाल नहीं देखा, आपातकाल क्या होता है, मुझे पहले पता नहीं था लेकिन अब पूरी तस्वीर साफ-साफ देख पढ़ सकता हूं। जब सरकार द्वारा विषम परिस्थितियों में सारे अधिकार अपने अधीन कर लिए जाएं तो ये घोषित आपातकाल होता है, जब देश की जनता सही गलत का निर्णय किये बिना आंखों पर पट्टी बांधकर एक दूसरे के अधिकारों का हनन करने लगे तो ये अघोषित आपातकाल होता है। जैसा कि मैं महसूस कर पा रहा हूं। जिस देश में बोलने की आजादी न हो, उसे दुनिया का सबसे बड़ा लोकतंत्र कहलाने का हक कैसे मिल सकता है। तुम्हें जागना होगा, खुद को बदलना होगा, तटस्थ रहकर सबकुछ देख समझकर निर्णय करना होगा। सही को सही कहने में कोई बुराई नहीं है लेकिन गलत को गलत भी कहना होगा। मुझे विश्वास है ऐसा जरूर होगा।
hin_Deva hin_Deva hin_Deva hin_Deva hin_Deva hin_Deva hin_Deva